CELEX: 52011PC0339
Language: lv
Date: 2011-06-10
Title: Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanas fonda izmantošanu saskaņā ar Eiropas Parlamenta, Padomes un Komisijas 2006. gada 17. maija Iestāžu nolīguma 28. punktu par budžeta disciplīnu un pareizu finanšu pārvaldību (Austrijas pieteikums EGF/2010/008 AT/AT&amp;S)

|
			
		
		
		52011PC0339
		
			Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanas fonda izmantošanu saskaņā ar Eiropas Parlamenta, Padomes un Komisijas 2006. gada 17. maija Iestāžu nolīguma 28. punktu par budžeta disciplīnu un pareizu finanšu pārvaldību (Austrijas pieteikums EGF/2010/008 AT/AT&S) /* COM/2011/0339 galīgā redakcija */
			
				
		
		
			
			   	PASKAIDROJUMA RAKSTS
Eiropas Parlamenta, Padomes un Komisijas
2006. gada 17. maija Iestāžu nolīguma par budžeta
disciplīnu un pareizu finanšu pārvaldību[1] 28. punktā paredzēta Eiropas
Globalizācijas pielāgošanas fonda (EGF) izmantošana ar elastības
mehānisma starpniecību, ar nosacījumu, ka maksimālais
ikgadējais apjoms finanšu shēmas attiecīgās
kategorijās nedrīkst pārsniegt EUR 500 miljonus.
Noteikumi par EGF ieguldījumu ir
izklāstīti Eiropas Parlamenta un Padomes 2006. gada
20. decembra Regulā (EK) Nr. 1927/2006 par Eiropas
Globalizācijas pielāgošanas fonda izveidi[2].
Pēc darbinieku atlaišanas no darba
uzņēmumā AT&S Austrijā, Austrija 2010. gada
11. martā iesniedza pieteikumu EGF/2010/008 AT/AT&S, lai
saņemtu EGF finansiālu ieguldījumu.
Pēc rūpīgas pieteikuma
pārbaudes Komisija saskaņā ar
Regulas (EK) Nr. 1927/2006 10. pantu secināja, ka
minētajā regulā paredzētie nosacījumi
finansiālā ieguldījuma saņemšanai ir izpildīti.
PIETEIKUMA KOPSAVILKUMS UN ANALĪZE
 Galvenie dati ||   
 EGF atsauces Nr. || EGF/2010/008 
 Dalībvalsts || Austrija 
 2. pants || c) ārkārtas gadījumi 
 Galvenais uzņēmums || AT&S (Austria Technologie & Systemtechnik Aktiengesellschaft) 
 Piegādes un pakārtotās ražošanas uzņēmumi || 0 
 Pārskata periods || 1.9.2009. – 31.12.2009. 
 Datums, kad sāk sniegt individualizētos pakalpojumus || 15.9.2009. 
 Pieteikuma datums || 11.3.2010. 
 Atlaisto darbinieku skaits pārskata periodā || 167 
 Atlaisto darbinieku skaits pirms un pēc pārskata perioda || 0 
 Kopējais darbinieku atlaišanas gadījumu skaits || 167 
 Atlaistie darbinieki, kam paredzēts atbalsts || 74 
 Individualizēto pakalpojumu izmaksas (EUR) || 1 806 658 
 Izdevumi par EGF īstenošanu[3] (EUR) || 72 000 
 Izdevumi par EGF īstenošanu (%) || 3,8 
 Kopējais budžets (EUR) || 1 878 658 
 EGF ieguldījums (65 %) (EUR) || 1 221 128 
1.                      
Pieteikums tika iesniegts Komisijai 2010. gada
11. martā, un līdz 2011. gada 22. februārim tika
iesniegta papildu informācija.
2.                     
Pieteikums atbilst Regulas (EK)
Nr. 1927/2006 2. panta c) apakšpunktā noteiktajiem
nosacījumiem par EGF izmantošanu un tas tika iesniegts termiņā,
t. i., 10 nedēļu laikā, kā noteikts
minētās regulas 5. pantā.
Saikne starp atlaišanas gadījumiem
un nozīmīgām strukturālām pārmaiņām
pasaules tirdzniecības modeļos globalizācijas ietekmē vai
globālo finanšu un ekonomikas krīzi
3.                     
Lai noteiktu saikni starp atlaišanas gadījumiem
un globalizācijas dēļ notikušām lielām
strukturālām izmaiņām pasaules tirdzniecības
modeļos, Austrija apgalvo, ka iespiedshēmu plašu (PCB)[4] ražošana Eiropā kādu laiku ir
sekojusi tai pašai tendencei, kas vērojama Eiropas mobilo
tālruņu nozarē, t. i., masveida ražošana tiek
pārvietota uz ekonomikas valstīm ar zemu atalgojumu, galvenokārt
Āziju un jo īpaši Ķīnu. Liela daļa mobilo
tālruņu un aprīkojuma tiek ražota Āzijā, un tur
(tuvuma faktors) saražo gandrīz trīs ceturtdaļas no pasaules PCB
apjoma. Austrija turklāt apgalvo, ka, apstiprinot vairākus
EGF pieteikumus mobilo sakaru nozarē, Komisija jau iepriekš ir
atzinusi, ka šāda ražošanas pārvietošana nozīmē
strukturālas pārmaiņas pasaules tirdzniecības modeļos.
4.                     
Citējot tirgus analīzi, ko
2009. gada maijā veikusi Vācijā esoša Iespiedshēmu
plašu nozares asociācija (Verband der Leiterplattenindustrie VdL),
Austrija norāda, ka 2008. gadā Eiropā saražoto PCB
apjoms samazinājās par 10,8 % salīdzinājumā ar
iepriekšējo gadu, bet samazinājums nebija tik ievērojams
Āzijas dienvidaustrumos, tostarp Ķīnā, (- 5,4 %)
un pasaulē (- 4,8 %). Eiropas PCB ražotāju skaits
samazinājās no 333 ražotājiem 2007. gadā uz
307 ražotājiem 2008. gadā.
5.                     
Uzņēmums AT&S ir viens no
vadošajiem PCB ražotājiem un viens no lielākajiem
ražotājiem Eiropā, kuram ir vairākas ražotnes Austrijā (Leoben/Styria,
Fehring/Styria, Klagenfurt/Carinthia) un Ķīnā (kopš
2002. gada fabrika Šanhajā), Indijā (kopš 1999. gada
fabrika Nanjangud) un Korejā (kopš 2006. gada fabrika Ansan).
Pēc tam, kad samazinājās pieprasījums
pēc iespiedshēmu platēm (- 40 %
2008./2009. finanšu gadā salīdzinājumā ar
iepriekšējo gadu), uzņēmums AT&S 2008. gada
novembrī nolēma pārvietot visu savu PCB masveida ražošanu
no Leoben un Šanhaju, kā rezultātā notika darbaspēka
apjomīga atlaišana Štīrijā (Styria), kā arī ar
to saistīti atlaišanas gadījumi vairāk nekā gada
garumā. Austrijā palika vienīgi maza un vidēja lieluma
partiju ražošana, kas paredzēta Eiropas tirgum un ar ko nodrošināja
galvenokārt ES autobūves un rūpniecības nozares.
Atlaišanas gadījumu skaita
pierādījums un atbilstība 2. panta c) apakšpunkta
kritērijiem
6.                     
Austrija iesniedza pieteikumu saskaņā ar
intervences kritēriju 2. panta c) punktā Regulā (EK)
Nr. 1927/2006. Šis noteikums ļauj pieteikuma iesniedzējiem
atkāpties no 2. panta a) un b) punkta prasībām mazos darba
tirgos vai ārkārtas gadījumos, kad atlaišanas gadījumi
nopietni ietekmē nodarbinātību un vietējo ekonomiku.
Šajā gadījumā pieteikuma iesniedzējam jānosaka,
kurām no galvenajām atbilstības prasībām pieteikums
neatbilst, un tādējādi no kuras prasības tas vēlas
saņemt atkāpi.
Austrijas iestādes ir norādījušas,
ka tās pieteikums atkāpjas no 2. panta a) punkta, kurā
noteiktā robežvērtība ir vismaz 500 atlaišanas
gadījumi 4 mēnešu laikā.
7.                     
Pieteikumā minēti 167 atlaišanas
gadījumi uzņēmuma AT&S Leoben ražotnē četru
mēnešu pārskata periodā no 2009. gada 1. septembra
līdz 2009. gada 31. decembrim, kas aprēķināti
saskaņā ar Regulas (EK) Nr. 1927/2006 2. panta
otrās daļas otro ievilkumu.
Pieteikumā aprakstīta šāda
garāka atlaišanas ķēde Leoben ražotnē.
2008. gada decembra vidū tika atlaisti 298 darbinieki, 4 mēnešu
pārskata periodā no 2009. gada septembra līdz decembrim
tika atlaisti 167 darbinieki un no 2008. gada novembra līdz 2009.
gada augustam pirms līgumu termiņa beigām tika atlaisti 138
līgumdarbinieki. Kopā sanāk 603 atlaišanas gadījumu 13
½ mēnešos. Jau 2006. gadā tika atlaisti vēl 200
darbinieki pēc AT&S Fohndorf ražotnes slēgšanas, kas
atrodas 50 km attālumā no Leoben. Uzņēmums AT&S
paziņoja par attiecīgajiem kolektīvās atlaišanas
plāniem Austrijas iestādēm dažādos laikos atbilstoši
īpašajiem paziņošanas termiņiem, kas noteikti Austrijas
agrīnās brīdināšanas sistēmā (Frühwarnsystem)
(§ 45a Arbeitsmarktförderungsgesetz/AMFG). Ņemot
vērā noteikumus par paziņošanu, kas piemērojami atbilstoši
Austrijas tiesību aktiem, nebija iespējams sagatavot apvienotu EGF
pieteikumu, kurā būtu iekļauti visi darbinieki.
8.                     
Kā izriet no Austrijas iestādēm, Leoben
atrodas ļoti grūtā situācijā. Minētājā
rajonā bezdarbs 2009. gada augustā palielinājies par
+ 51,6 % salīdzinājumā ar iepriekšējo gadu, un
nav daudz jaunu darbavietu (1746 cilvēki reģistrējās
kā bezdarbnieki salīdzinājumā tikai ar
180 vakancēm). Austrija apgalvo, ka AT&S atlaišanas
gadījumi būtiski ietekmē Leoben rajonu un to ietverošo
NUTS III reģionu austrumu Augšštrīriju (Östliche Obersteiermark),
jo darbiniekiem tirgū netiek piedāvātas pietiekamas
nodarbinātības iespējas, un daudzi no šiem no darbiniekiem ir
zemu kvalificēti, kurus apmācījis uzņēmums. NUTS
III reģions saskaras ar papildu problēmu saistībā ar
iedzīvotāju skaita samazināšanos un iedzīvotāju
novecošanu – abi šie parametri ir virs vidējiem rādītājiem.
Turklāt pieteikuma iesniedzējs atsaucas uz to, ka ilgtermiņa
nodarbinātība Štīrijā (NUTS II līmenis) ierasti ir
augstāka par valsts vidējo rādītāju un ka
Štīrijas reģionālais kopprodukts arvien vēl atrodas zem
valsts vidējā rādītāja.
9.                      
Štīriju ietekmēja arī citas masveida
atlaišanas no darba, par kurām Komisijai iesniegti EGF pieteikumi.
744 atlaišanas gadījumi deviņu mēnešu periodā
autobūves nozarē (EGF/2009/009, ko 2009. gadā
apstiprinājusi budžeta iestāde OV L 347, 24.12.2009.) un 476
atlaišanas gadījumi deviņu mēnešu periodā
saistībā ar metālu nozari (pieteikums EGF/2010/007, par
kuru tiek sagatavots atsevišķs Komisijas priekšlikums).
10.                 
Komisijas dienesti uzskata, ka minētie 167
atlaišanas gadījumi līdztekus atlaišanas gadījumiem, ko
izraisījis tas pats cēlonis pirms četru mēnešu
pārskata perioda, nopietni ietekmē nodarbinātību un
ekonomiku gan vietējā, gan NUTS III līmenī un ka kombinācijā
ar īpašo situāciju attiecībā uz noteikumiem par
paziņošanu Austrijas tiesību aktos, ir izpildīts
Regulas (EK) Nr. 1927/2006 2. panta c) punkta
ārkārtas situācijas kritērijs.
Paskaidrojums par minēto atlaišanas
gadījumu neparedzēto raksturu
11.                 
Austrija pieteikumā norāda, ka,
neraugoties uz to, ka PCB masveida ražošanas pārvietošana uz
Āziju ir jau gadiem novērota tendence, šāda mēroga
atlaišana no darba netika paredzēta. Uzņēmums AT&S
sākotnēji bija iecerējis paturēt PCB ražošanas
īpašas augsto tehnoloģiju daļas Austrijā, taču
visbeidzot 2008. un 2009. gada sliktās finanšu un
ekonomiskās situācijas iespaidā, kad palielinājās
spiediens uz iepirkuma cenām, ASV dolāra kurss zaudēja
stabilitāti attiecībā pret EUR un palielinājās
atalgojums Eiropas ražotnēs, tas netika īstenots.
To uzņēmumu, kuros atlaida
darbiniekus, un to darbinieku, kuriem paredzēta palīdzība,
noteikšana
12.                  
Pieteikumā minēti 167 atlaišanas
gadījumi vienā uzņēmumā AT&S (Austria
Technologie & Systemtechnik Aktiengesellschaft) četru mēnešu
pārskata periodā. Septiņdesmit četriem (44,3 %) no
minētajiem darbiniekiem ir paredzēta palīdzība AT&S-Unternehmensstiftung
ietvaros, kas ir uzņēmuma tipa darba fonds, kā noteikts
federālajā direktīvā AMF/18-2010[5]. Daži no atlikušajiem darbiniekiem, kuri
neiestājās fondā, atrada jaunu darbu, bet citi
nevēlējās iestāties fondā.
13.                 
Darbiniekus, kuriem paredzēta
palīdzība, iedala šādi.
 Kategorija || Skaits || Procenti 
 Vīrieši || 43 || 58,1 
 Sievietes || 31 || 41,9 
 ES pilsoņi || 72 || 97,3 
 Personas, kas nav ES pilsoņi || 2 || 2,7 
 Vecumā no 15 līdz 24 gadiem || 2 || 2,7 
 No 25 līdz 54 gadiem || 65 || 87,8 
 No 55 līdz 64 gadiem || 7 || 9,5 
 Vecāki par 64 gadiem || 0 || 0,0 
14.                 
Starp darbiniekiem, kuriem paredzēta
palīdzība, nav tādu, kam būtu ilgtermiņa
veselības problēmas vai invaliditāte.
15.                 
Sadalījums pa profesionālajām kategorijām.
 Kategorija || Skaits || Procenti 
 Speciālisti || 22 || 29,7 
 Biroja kalpotāji || 3 || 4,1 
 Mašīnu operatori un izstrādājumu montieri || 49 || 66,2 
16.                  
Saskaņā ar Regulas (EK)
Nr. 1927/2006 7. pantu Austrija ir apliecinājusi, ka tika
piemērots princips par vīriešu un sieviešu līdztiesību,
kā arī nediskriminēšanu, un to piemēros arī
turpmāk EGF dažādajos īstenošanas posmos un jo īpaši
attiecībā uz piekļuvi EGF līdzekļiem.
Attiecīgās teritorijas un
tās iestāžu un ieinteresēto personu raksturojums
17.                 
NUTS II līmenī atlaišanas gadījumi
attiecas uz Štīrijas federālo zemi (Steiermark, AT22), kas ir
viena no Austrijas deviņām federālajām zemēm, un NUTS
III līmenī tie attiecas uz austrumu Augšštīriju (Östliche
Obersteiermark, AT223), konkrētāk Leoben rajonu ar galveno
pašvaldību - Leoben pilsētu. Štīrija ir reģions,
kurā dominē rūpniecība[6],
un tās ekonomika ir atkarīga no dažiem lielajiem uzņēmumiem
elektronikas un metālrūpniecības nozarēs, piemēram, AT&S
un Voestalpine Group.
18.                 
Galvenās ieinteresētās personas ir
Štīrijas federālās zemes valdība (Amt
der Steiermärkischen Landesregierung), Štīrijas
un Leoben rajona publiskie nodarbinātības dienesti (Landes-
und Bezirksgeschäftsstellen des Arbeitsmarktservice/AMS), Austrijas
Ekonomikas palāta (Wirtschaftskammer Steiermark),
Metāla, tekstila un pārtikas rūpniecības
arodbiedrība (Gewerkschaft Metall-Textil-Nahrung), kas atrodas Austrijas Arodbiedrību
federācijas pakļautībā (Österreichische
Gewerkschaftsbund /ÖGB) un Regionalmanagement Obersteiermark Ost
GmbH ­– viena no Austrijas reģionālās pārvaldes
aģentūrām, kas veicina ilgtspējīgas
reģionālās politikas izstrādi.
Gaidāmā atlaišanas ietekme uz
nodarbinātību vietējā mērogā, reģionā
vai valstī
19.                  
Līdz 2008. gada decembrim uzņēmums AT&S
bija reģionā lielākais darba devējs. Austrija apgalvo, ka
167 atlaišanas gadījumi četru mēnešu periodā līdztekus
uzņēmuma iepriekšējos mēnešos atlaistajiem darbiniekiem
pirms pārskata perioda (minēti 7. punktā) izdarīja
nopietnu spiedienu uz vietējo un reģionālo darba tirgu.
Atsaucoties uz Statistik Austria un Leoben
publisko nodarbinātības dienestu datiem, Austrija apgalvo, ka
darbinieku atlaišana no uzņēmuma AT&S būtiski
ietekmējusi Leoben rajonu un to ietverošo
NUTS III reģionu, jo tirgū nav pietiekami daudz darba
piedāvājumu atlaistajiem darbiniekiem, daudziem no kuriem ir zema
kvalifikācija un kurus uzņēmums apmācījis īpašu
pienākumu veikšanai. 2009. gada augustā bezdarba līmenis Leoben
palielinājās par + 51,6 % salīdzinājumā ar
iepriekšējo gadu (1746 cilvēki reģistrējās kā
bezdarbnieki salīdzinājumā tikai ar 180 vakancēm), kas
ir straujāks bezdarba pieaugums nekā Štīrijā
(+ 33,7 %) un valsts līmenī (+ 30 %). NUTS
III reģions saskaras ar papildu problēmu saistībā ar
iedzīvotāju skaita samazināšanos un iedzīvotāju
novecošanu – abi šie parametri ir virs vidējiem rādītājiem.
Turklāt pieteikuma iesniedzējs atsaucas uz to, ka ilgtermiņa
nodarbinātība Štīrijā (NUTS II līmenis) ierasti ir
augstāka par valsts vidējo rādītāju un ka
Štīrijas reģionālais kopprodukts arvien vēl atrodas zem
valsts vidējā rādītāja (2006. gada dati)[7].
Finansējuma saskaņotā
individualizēto pakalpojumu pakete un tās paredzamo izmaksu
sadalījums, tostarp tās papildināmība ar struktūrfondu
finansētiem pasākumiem
20.                  
Ierosināti šādi pasākumu veidi, tie
visi ir saistīti, veidojot saskaņotu individualizēto pakalpojumu
paketi, kuru mērķis ir atkal integrēt 74 darbiniekus darba
tirgū. Minētos pasākumus darbiniekiem nodrošinās AT&S-Unternehmensstiftung,
kas ir uzņēmuma tipa darba fonds, kuru 2009. gada
janvārī nodibināja kā daļu no uzņēmuma
sociālā plāna, kas izrietēja no sociālo partneru
sarunām 2008. gada beigās. Par individualizēto
pasākumu īstenošanu atbildīgā iestāde ir Team 4
Projektmanagement GmbH.
21.                  
Pasākumus, kas paredzēti 74
mērķa darbiniekiem, kuri iestājušies fondā, kontrolē
fonda padome, kas sastāv no Štīrijas publiskajiem
nodarbinātības dienestiem (AMS, Arbeitsmarktservice), darba
devēja un darbinieku pārstāvjiem, kā arī Štīrijas
federālās zemes. Pēdējais no minētajiem nodrošina
arī koordināciju ar citām reģionālajām darba
tirgus politikas jomām. Tiek izvērtēta katra EGF
līdzfinansētā pasākuma nozīmība darba tirgū,
kā arī tiek izskatīta tā atbilstība fonda noteikumiem
(Stiftungsordnung) un citiem piemērojamiem noteikumu kopumiem.
Atsevišķu darbinieku attīstību pārrauga, lai
nodrošinātu, ka tiek pildīti plāni, par ko programmas
sākotnējā posmā panākta vienošanās. Atbilstoši § 18
Arbeitslosenversicherungsgesetz (ALVG) darbiniekiem pasākumos
jāiesaistās pilnu laiku.
–     
Informācija un iestāšanās darba
fondā: vispārēja informācija
visiem atlaistajiem darbiniekiem ar iespēju darbiniekiem pieteikties
iestājai darba fondā. Budžets paredzēts 74 darbiniekiem.
–     
Profesionālā orientācija
(trīs moduļi): budžets paredzēts
73 darbiniekiem. Pasākums parasti ilgst sešas nedēļas ar
iespēju to atsevišķos gadījumos pagarināt maksimāli
līdz 12 nedēļām. Tajā ir iekļauti trīs
moduļi: obligāts skrīnings/profila noteikšana, darba
piemeklēšana ar pēc iespējas tiešu reintegrāciju vakantajos
posteņos un citiem dalībniekiem – reāla profesionālā
ceļa izstrāde. Kārtība, kādā notiek
pēdējais no minētajiem, ir noteikta ar vienošanos, kuru paraksta
darbinieks, darba fonds un reģionālā AMS, kas veido
pamatu dalībnieka turpmākajai darbībai fondā.
–     
Aktīvi darba meklējumi: šis pasākums, pirmkārt, attiecas uz visiem darbiniekiem,
kuri pēc profesionālās orientācijas iziešanas nevēlas
iegūt augstāku kvalifikāciju. Tas paredzēts 18
darbiniekiem. Aktīvi darba meklējumi ciešā sadarbībā
ar reģionālo AMS parasti notiek 14 nedēļas, ko
īpašos gadījumos, piemēram, cilvēkiem, kas vecāki par
50 gadiem vai kuriem ir ierobežotas darba spējas, var pagarināt
līdz 22 nedēļām. Tas ir pieejams darbiniekiem arī
pēc mācību pasākumu pabeigšanas.
–     
Individuālas mācības: šis pasākums paredzēts 73 darbiniekiem, un tajā var
iekļaut jebkādas mācības, kuras savā pasākumu
katalogā apstiprinājis Štīrijas publiskā
nodarbinātības dienests. Mācību kursus, kas nav
iekļauti katalogā, var individuāli apstiprināt AMS,
ja tie atbilst darbinieka izveidotajam profesionālajam ceļam.
Piedāvāto mācību kursu paraugi: garāka
apmācība, kuras rezultātā var iegūt augstāka
līmeņa kvalifikāciju (arodskolas, universitāte, koledžas),
klasiskā kvalifikācijas celšana darbinieka iepriekšējās
jomās (piemēram, brigadieru apmācība), kā arī
sākotnējā arodapmācība, lai sagatavotos karjeras
maiņai uz tādām jomām kā veselības nozare.
Daļai no mācībām un arodapmācības EGF
līdzfinansējums nebūs vajadzīgs, jo Austrijas
izglītības sistēmā to sniedz bez maksas. Gadījumos,
kad programma, par kuru panākta vienošanās, aizņem vairāk
laika nekā EGF īstenošanas periods, papildu finansējumu sniegs
kopīgi AT&S, publiskais nodarbinātības dienests un
Štīrijas federālā zeme[8].
–     
Mācību un darba meklējumu
pabalsts[9]: minēto pabalstu maksā visiem 74 darbiniekiem tikai
tajā laikā, kad viņi piedalās apmācībās un aktīvas
reintegrācijas pasākumos darba fondā. Pirmajos sešos
mēnešos katrs atlaistais darbinieks saņem EUR 350
mēnesī un pēc tam EUR 70 mēnesī. Minētais
pabalsts kopā ar dienas naudu nedrīkst pārsniegt darbinieka
bezdarba pabalstu sākumsummu. Uz laiku, kad piešķirts
mācību pabalsts, tiek pārtraukta bezdarbnieka pabalsta izmaksa.
–     
Dienas nauda, piedaloties mācību vai
darba meklējumu pasākumos[10]: minēto pabalstu maksā visiem 74 darbiniekiem tikai
tajā laikā, kad viņi piedalās apmācībās un
aktīvas reintegrācijas pasākumos darba fondā. Tas katram
atlaistajam darbiniekam ļauj nopietni pievērsties pasākumiem.
Izmaksas vienam darbiniekam mēnesī ir EUR 950. Minētais
pabalsts kopā ar mācību un darba meklējumu pabalstu
nedrīkst pārsniegt darbinieka bezdarba pabalstu sākumsummu. Uz
laiku, kad piešķirta dienas nauda, tiek pārtraukta bezdarbnieka
pabalsta izmaksa.
22.                  
Izdevumi par EGF īstenošanu, kas ietverti
pieteikumā saskaņā ar Regulas (EK) Nr. 1927/2006
3. pantu, attiecas uz sagatavošanas, informēšanas un reklāmas
pasākumiem, kā arī AT&S darba fonda
pārvaldības un kontroles pasākumiem. Visiem pasākumos
iesaistītajiem partneriem ir pienākums ziņot par EGF atbalstu.
Fonda pārvaldības izmaksas tiks aprēķinātas
proporcionāli reālo dalībnieku skaitam, un tās
nepārsniegs EUR 271 uz cilvēku.
23.                 
Austrijas iestāžu sniegtie
individualizētie pakalpojumi ir aktīvi darba tirgus pasākumi,
kas ietilpst Regulas (EK) Nr. 1927/2006 3. pantā
noteiktajās attiecināmajās darbībās. Saskaņā
ar Austrijas iestāžu aplēsēm šo pakalpojumu kopējās
izmaksas ir EUR 1 806 658, un izdevumi par EGF īstenošanu
ir EUR 72 000 (3,8 % no kopējās summas). Kopējais
ieguldījums, kas pieprasīts no EGF, ir EUR 1 221 128
(65 % no kopējām izmaksām).
 Darbības || Aprēķinātais mērķa darbinieku skaits || Aprēķinātās izmaksas par vienu darbinieku, kuram lūdz palīdzību (EUR) || Kopējās izmaksas (EGF un valsts līdzfinansējums) (EUR) 
 Individualizētie pakalpojumi (Regulas (EK) Nr. 1927/2006 3. panta pirmā daļa) 
 Informācija un iestāšanās darba fondā || 74 || 300 || 22 200 
 Profesionālā orientācija – 3 moduļi (Berufsorientierung – 3 Module) || 73 || 1000 || 73 000 
 Nepārtrauktas konsultācijas un aktīvi darba meklējumi (laufende Beratung und aktive Jobsuche) || 18 || 1000 || 18 000 
 Individuālas mācības (Individuelle Qualifizierung) || 73 || 3718 || 271 414 
 Mācību un darba meklējumu pabalsts (Zuschussleistung/Stipendium bei aktiver Beratung, Jobsuche oder Ausbildung) || 74 || 1327,16 || 98 210 
 Dienas nauda, piedaloties mācību vai darba meklējumu pasākumos (Schulungsarbeitslosengeld) || 74 || 17 889,65 || 1 323 834 
 Starpsumma par individualizētiem pakalpojumiem ||   || 1 806 658 
 Izdevumi par EGF īstenošanu (Regulas (EK) Nr. 1927/2006 3. panta trešā daļa) 
 Sagatavošanas darbības ||   || 10 000 
 AT&S darba fonda pārvaldība (pārkvalificēšanās fonds) ||   || 20 000 
 Informācija un reklāma ||   || 10 000 
 Kontroles pasākumi ||   || 32 000 
 Starpsumma: izdevumi par EGF īstenošanu ||   || 72 000 
 Kopējās aprēķinātās izmaksas ||   || 1 878 658 
 EGF ieguldījums (65 % no kopējām izmaksām) ||   || 1 221 128 
24.                  
Austrija apstiprina, ka minētie pasākumi
papildina struktūrfondu finansētos pasākumus un ir izslēgta
jebkāda divkāršas finansēšanas iespēja. Austrijas ESF
darbības programma saskaņā ar 2. mērķi
koncentrējas uz ilgtermiņa bezdarbu, bet EGF mērķis ir
palīdzēt darbiniekiem nekavējoties – uzreiz pēc atlaišanas
no darba. Tādējādi abu fondu sniegtais atbalsts nepārklājas.
Datums(-i), kurā(-os) sākti
vai plānots sākt individualizētos pakalpojumus atlaišanas
skartajiem darbiniekiem
25.                  
Austrija 2009. gada 15. septembrī
sāka sniegt atlaistajiem darbiniekiem individualizētos pakalpojumus
no saskaņotās paketes, kuru ierosināts līdzfinansēt no
EGF, un tas ir datums, kurā pirmie darbinieki iestājās darba
fondā. Tādēļ šis datums ir jebkuras palīdzības,
ko varētu piešķirt no EGF, piemērošanas perioda sākums.
Procedūras apspriedēm ar
sociālajiem partneriem
26.                  
Austrijas dialogs ar sociālajiem partneriem
par to, kā atvieglot darba zaudējuma ietekmi attiecīgajiem
darbiniekiem, tika sākts, kad uzņēmums AT&S
paziņoja Austrijas iestādēm par plānoto atlaišanu no darba
saskaņā ar Austrijas agrīnās brīdināšanas
sistēmu (Frühwarnsystem). AT&S darba fonda
īstenošanas konceptu parakstīja Štīrijas Ekonomikas palāta
un Metāla, tekstila un pārtikas rūpniecības
arodbiedrība (5.2.2009. un 23.7.2009.).
27.                  
Austrija paskaidroja, ka Austrijas
sociālās partnerības sadarbība ir
brīvprātīga, pārsvarā neformāla, un tā nav
noteikta ar likumu[11].
Tikai tad, ja uzņēmumi nolemj piedalīties īpašos darba
politikas pasākumos, uz tiem attiecas piemērojamie noteikumi par
publiskajiem nodarbinātības dienestiem (AMS). Šajā
pieteikumā minētie atlaišanas gadījumi balstās uz darba
devēja/darba padomes līgumiem (Betriebsvereinbarungen) nevis
uz koplīgumiem visai nozarei.
Informācija par darbībām,
kas ir obligātas saskaņā ar valsts likumiem vai atbilst
koplīgumiem
28.                  
Attiecībā uz Regulas (EK)
Nr. 1927/2006 6. pantā noteiktajiem kritērijiem Austrijas
iestādes savā pieteikumā un iesniegtajā papildu
informācijā
·      apstiprināja, ka EGF finansiālais ieguldījums neaizvieto
pasākumus, par ko atbild uzņēmumi atbilstīgi valsts
tiesību aktiem vai koplīgumiem;
·      pierādīja, ka ar rīcību atbalsta individuālus
darbiniekus un šos pasākumus neizmanto uzņēmumu vai nozaru
pārstrukturēšanai;
·      apstiprināja, ka atbilstīgie iepriekš minētie
pasākumi netiek finansēti no citiem ES finanšu instrumentiem.
Pārvaldības un kontroles
sistēmas 
29.                  
Austrija paziņojusi Komisijai, ka
nacionālo līdzfinansējumu sniegs uzņēmums AT&S
(47 %), Štīrijas publiskie nodarbinātības dienesti AMS
(38,5 %) un Štīrijas federālā zeme (14,5 %). Ja tiks
piešķirts EGF finansējums, to darbinieku, kam paredzēta
palīdzība, pašu veiktās finanšu iemaksas
(EUR 2500/darbinieks) tiks uzskatītas kā priekšfinansējums,
un darba fonds tās viņiem atmaksās. 
30.                  
Austrija apstiprināja, ka finansiālo
ieguldījumu pārvaldīs un kontrolēs tās pašas
iestādes un struktūras, kuras pārvalda un kontrolē ESF:
Federālās nodarbinātības, sociālo lietu un
patērētāju aizsardzības ministrijas (BMASK
Bundesministerium für Arbeit, Soziales und Konsumentenschutz) VI/INT/9
vienība darbosies kā pārvaldošā iestāde un
maksājumu dienests. Finanšu kontroles iestāde attiecībā uz
EGF nav arī ESF finanšu kontroles iestāde. Šo funkciju
attiecībā uz EGF pildīs BMASK pakļautībā
esošā VI/S/5a nodaļa. Saskaņoto individualizēto
pakalpojumu paketi īsteno AT&S-Unternehmensstiftung/Team 4
Projektmanagement GmbH, ko pārrauga publiskais
nodarbinātības dienests (AMS). Turklāt tehniskās
palīdzības sniedzējs, kas darbosies arī kā pirmā
līmeņa kontrole, sniegs atbalstu BMASK. Visas
būtiskās atrunas un pienākumi tiek noteikti rakstiskos
līgumos.
Finansējums
31.                 
Pamatojoties uz Austrijas pieteikumu,
ierosinātais EGF ieguldījums saskaņotajā
individualizēto pakalpojumu paketē ir EUR 1 221 128,
kas ir 65 % no kopējām izmaksām. Komisijas
ierosinātais piešķīrums no fonda ir pamatots ar Austrijas iesniegto
informāciju.
32.                 
Ņemot vērā EGF finansiālā
ieguldījuma maksimāli iespējamo apjomu, kas noteikts
saskaņā ar Regulas (EK) Nr. 1927/2006 10. panta
1. punktu, kā arī iespējas pārdalīt
apropriācijas, Komisija ierosina izmantot EGF līdzekļus iepriekš
minētās summas apmērā; līdzekļi piešķirami
atbilstoši finanšu shēmas 1.a kategorijai.
33.                 
Ņemot vērā ierosināto
finansiālā ieguldījuma apjomu, vairāk nekā 25 %
no EGF maksimālā gada apjoma paliks pieejami piešķīrumiem
pēdējos četros gada mēnešos, kā noteikts Regulas (EK)
Nr. 1927/2006 12. panta 6. punktā.
34.                 
Komisija, nākot klajā ar šo priekšlikumu
par EGF izmantošanu, sāk vienkāršoto trīspusējo sarunu
procedūru atbilstoši 2006. gada 17. maija Iestāžu
nolīguma 28. punkta prasībām, lai nodrošinātu abu
budžeta lēmējinstitūcijas iestāžu vienošanos par
vajadzību izmantot EGF un par nepieciešamo summu. Komisija aicina pirmo no
abām budžeta lēmējinstitūcijas iestādēm, kas
atbilstīgā politiskā līmenī panāk vienošanos par
EGF izmantošanas priekšlikuma projektu, informēt otru iestādi un Komisiju
par tās nodomiem. Nesaskaņu gadījumā starp budžeta
lēmējinstitūcijas abām iestādēm tiks sasaukta
oficiāla trīspusēja sanāksme.
35.                 
Komisija atsevišķi iesniedz līdzekļu
pārveduma pieprasījumu, lai tos iekļautu 2011. gada budžeta
īpašajās saistību apropriācijās, kā to paredz
2006. gada 17. maija Iestāžu nolīguma 28. punkts.
Maksājumu apropriāciju avots 
36.                 
Pēc tam, kad abas budžeta
lēmējiestādes pieņēmušas abus lēmumus par
kopējo summu EUR 777 390 un, ņemot vērā patlaban
budžeta lēmējiestādes izskatītās četras lietas
par kopējo summu EUR 38 308 155, EGF budžeta
pozīcijā 04.0501 palikuši pieejami līdzekļi
EUR 8 523 405 apmērā. Minētā pieejamā
summa tiks izmantota, lai segtu summu EUR 1 221 128
apmērā, kas nepieciešama esošajam pieteikumam.
Priekšlikums
EIROPAS PARLAMENTA UN PADOMES LĒMUMS
par Eiropas Globalizācijas
pielāgošanas fonda izmantošanu saskaņā ar Eiropas Parlamenta,
Padomes un Komisijas 2006. gada 17. maija Iestāžu nolīguma
28. punktu par budžeta disciplīnu un pareizu finanšu
pārvaldību (Austrijas pieteikums EGF/2010/008 AT/AT&S)
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par
Eiropas Savienības darbību,
ņemot vērā Eiropas Parlamenta,
Padomes un Komisijas 2006. gada 17. maija Iestāžu nolīgumu
par budžeta disciplīnu un pareizu finanšu pārvaldību[12] un jo īpaši tā 28. punktu,
ņemot vērā Eiropas Parlamenta
un Padomes 2006. gada 20. decembra
Regulu (EK) Nr. 1927/2006 par Eiropas Globalizācijas
pielāgošanas fonda izveidi[13] un
jo īpaši tās 12. panta 3. punktu,
ņemot vērā Komisijas
priekšlikumu[14],
tā kā:
(1)       Eiropas Globalizācijas
pielāgošanas fonds (EGF) ir izveidots, lai sniegtu papildu atbalstu
darbiniekiem, kuri atlaisti no darba tādēļ, ka
globalizācijas dēļ ir notikušas lielas strukturālas
izmaiņas pasaules tirdzniecības modeļos, un lai
palīdzētu viņiem no jauna iekļauties darba tirgū.
(2)       Attiecībā uz pieteikumiem,
kas iesniegti, sākot ar 2009. gada 1. maiju, EGF darbības
joma ir paplašināta, tajā iekļaujot atbalstu darba
ņēmējiem, kuru atlaišana ir tieši saistīta ar pasaules
finanšu un ekonomikas krīzi.
(3)       Saskaņā ar
2006. gada 17. maija Iestāžu nolīgumu EGF var izmantot,
nepārsniedzot EUR 500 miljonu maksimālo apjomu gadā.
(4)       Austrija 2010. gada
11. martā iesniedza pieteikumu par EGF izmantošanu
attiecībā uz atlaišanas gadījumiem uzņēmumā AT&S
un līdz 2011. gada 22. februārim pieteikumu
papildināja, iesniedzot papildu informāciju. Šis pieteikums atbilst
Regulas (EK) Nr. 1927/2006 10. panta prasībām par
finansiālo ieguldījumu noteikšanu. Tādēļ Komisija
ierosina izmantot summu EUR 1 221 128 apmērā.
(5)       Tādēļ
būtu jāizmanto EGF, lai sniegtu finansiālu ieguldījumu
saistībā ar Austrijas iesniegto pieteikumu,
IR PIEŅĒMUŠI ŠO LĒMUMU.
1. pants
Eiropas Savienības 2011. finanšu
gada vispārējā budžetā izmanto Eiropas Globalizācijas
pielāgošanas fondu, lai piešķirtu EUR 1 221 128
saistību un maksājumu apropriācijās.
2. pants
Šo lēmumu publicē Eiropas
Savienības Oficiālajā Vēstnesī.
Briselē/Strasbūrā, [..]
Eiropas Parlamenta vārdā —                       Padomes
vārdā —
priekšsēdētājs                                                priekšsēdētājs
[1]               OV C 139, 14.6.2006., 1. lpp.
[2]               OV L 406, 30.12.2006., 1. lpp.
[3]               Saskaņā ar 3. panta trešo daļu
Regulā (EK) Nr. 1927/2006.
[4]               Iespiedshēmu plate (PCB) ir elektroniska
sastāvdaļa, kas nepieciešama daudzās elektronikas nozarēs,
piemēram, elektronikas un datornozarēs (mobilie tālruņi,
digitālās kameras utt.), medicīnas aprīkojumā un autobūves
nozarē.
[5]               Austrijas
darba fondi ir aktīva darba tirgus instruments Austrijā, lai uzlabotu
darba meklētāju situāciju darba tirgū. Tie balstīti uz
Arbeitslosenversicherungsgesetz (§ 18) un uz darba tirgus dienestu (AMS)
pieņemtajām īstenošanas direktīvām. Jaunākā AMS
direktīva: http://www.ams.at/_docs/001_ast_RILI.pdf.
[6]               Austrijas četras rūpnieciskās
federālās zemes ir Štīrija, Lejasaustrija, Augšaustrija un
Forarlberga.
[7]               Informācija saņemta saistībā ar pieteikumu
EGF/2010/007 AT Steiermark-Niederösterreich.
[8]               Atbilstoši to Arbeitslosenversicherungsgesetz (ALVG)
§ 18 darbinieka dalība fondā var ilgt 156 nedēļas
(trīs gadus) ar iespēju to īpašos gadījumos (par
50 gadiem vecākiem cilvēkiem vai tiem, kuri piedalās
garākās mācību programmās) pagarināt līdz
209 nedēļām (četriem gadiem).
[9]               Pamatojoties uz Arbeitslosenversicherungsgesetz
(ALVG) § 18.
[10]             Pamatojoties uz Arbeitslosenversicherungsgesetz
(ALVG) § 18.
[11]             ÖGB
tīmekļa vietne http://www.sozialpartner.at/sozialpartner/Sozialpartnerschaft_mission_en.pdf
[12]             OV C 139, 14.6.2006.,
1. lpp.
[13]             OV L 406, 30.12.2006., 1. lpp.
[14]             OV C […], […], […] lpp.